Waħda mill-akbar lokalitajiet f’pajjiżna, dik ta’ San Pawl il-Baħar illejla se jkollha sindku ġdid. Raymond Tabone se jkun qiegħed jinħatar bħala Sindku wara r-riżenja ta’ Mario Salerno mill-kariga fl-aħħar jiem. F’kummenti ma’ tvm.com.mt , is-Sur Tabone qal li se jkun qiegħed jinħatar sindku fil-laqgħa tal-lejla. Qal li bla mistenni kien ipproponut u aċċetta bir-rispett u b’qalbu kollha din il-kariga ta’ Sindku ta’ wieħed mill-akbar lokalitajiet fil-gżejjer Maltin. “Naf li mhix biċċa xogħol faċli meta fil-lokal jeżistu diversi problemi li akkumulaw matul dawn l-aħħar snin. Madankollu se nagħti l-aqwa tiegħi bl-għajnuna ta’ sħabi l-Kunsillieri biex intaffi u nirrimedja għall-ħajja aħjar għar-residenti, tal-villeġġjatura, turisti, kummerċ u setturi oħra speċjalment għal dawk bi bżonnijiet speċjali u l-anzjani. Nammeti li mhix faċli imma determinat li ma’ sħabi nkompli nagħmlu d-differenza,” qalilna s-Sur Tabone. Huwa żied jgħid li se jkompli jibni fuq it-tajjeb tal-Kunsilli ta’ qabel u se jirranġa u joffri alternattivi għall-problemi eżistenti u reali. Huwa temm jappella biex ikollu l-għajnuna u l-koperazzjoni kemm tar-residenti kif ukoll ta’ kull min huwa involut fil-lokal. “B’hekk biss nista’ flimkien ma’ sħabi naslu. Hemm ħafna xogħol, imma bl-għajnuna t’Alla ċert li nagħmlu differenza fil-ħajja tar-residenti,” temm jgħid is-Sur Tabone.